## Pravilnik o funkcionalnim kategorijama za određivanje mreže biciklističkih ruta

### NN 91/2013 (17.7.2013.), Pravilnik o funkcionalnim kategorijama za određivanje mreže biciklističkih ruta

MINISTARSTVO POMORSTVA, PROMETA I INFRASTRUKTURE

2057

Na temelju članka 17. stavka 7. Zakona o cestama (»Narodne novine«, br. 84/11, 22/13 i 54/13), ministar pomorstva, prometa i infrastrukture u suglasnosti s ministrom nadležnim za graditeljstvo, donosi

PRAVILNIK

O FUNKCIONALNIM KATEGORIJAMA ZA ODREĐIVANJE MREŽE BICIKLISTIČKIH RUTA

Članak 1.

Ovim Pravilnikom se utvrđuju funkcionalne kategorije biciklističkih ruta, polazišta za mjerila za razvrstavanje pojedinih biciklističkih ruta te državne glavne biciklističke rute kao osnova mreže kategoriziranih biciklističkih ruta na teritoriju Republike Hrvatske.

Članak 2.

Biciklistička ruta je optimalni koridor za vođenje biciklističkog prometa, a definirana je glavnim točkama koje povezuje.

Članak 3.

Funkcionalne kategorije biciklističkih ruta su:

1) Rute državnog značenja:

– državne glavne rute,

– državne vezne rute.

Označavaju se tekstualnom oznakom DG i DV, te brojčanom oznakom.

2) Rute županijskog značenja:

– županijske rute,

– lokalne rute.

Označavaju se tekstualnom oznakom Ž i L, te brojčanom oznakom.

Članak 4.

(1) Osnovna polazišta za mjerila razvrstavanja odnosno kategorizacije biciklističkih ruta od državnog značenja su:

a) za državne glavne rute:

– ostvarivanje kontinuiteta EUROVELO transeuropskih ruta,

– ostvarivanje unutardržavnog povezivanja svih dijelova Republike Hrvatske;

b) za državne vezne rute:

– ostvarivanje povezivanja svih županijskih središta i većih gradova,

– povezivanje prirodnih i kulturnih znamenitosti svjetske i nacionalne razine.

(2) Osnovna polazišta za mjerila razvrstavanja odnosno kategorizacije biciklističkih ruta od županijskog značenja su:

a) za županijske rute:

– ostvarivanje međužupanijskog i unutaržupanijskog povezivanja,

– povezivanje prirodnih i kulturnih znamenitosti županijske razine;

b) za lokalne rute su:

– ostvarivanje lokalnog povezivanja unutar gradova i općina,

– povezivanje »točkastih« lokalnih znamenitosti i lokaliteta etno i turističkih usluga.

Članak 5.

Rute državnog značenja su u nadležnosti Hrvatskih cesta d.o.o., a rute županijskog značenja su u nadležnosti županijskih uprava za ceste, Grada Zagreba, gradova i općina.

Članak 6.

Osnovnu mrežu biciklističkih ruta Republike Hrvatske čine državne glavne biciklističke rute. Osnovnu mrežu upotpunjavaju državne vezne, županijske i lokalne biciklističke rute. Razvrstavanje u pojedinu kategoriju biciklističkih ruta vrši se na temelju mjerila iz Elaborata razvrstavanja.

Članak 7.

Državne glavne biciklističke rute prikazane su u Tablici ovoga članka.

|  |  |  |
| --- | --- | --- |
| DRŽAVNE GLAVNE BICIKLISTIČKE RUTE | | |
| Oznaka rute | Smjer | Dionica međunarodne rute |
| DG1 | Gr. Slovenije – Varaždin – Virovitica – Osijek – Ilok – gr. Srbije | EuroVelo 6 – Ruta Dunav EuroVelo 13 – ICT ruta |
| DG2 | Gr. Slovenije – Zagreb – Lonjsko polje – Okučani – Sl. Brod – Sl. Šamac – Gunja – gr. Srbije | Ruta Sava Ruta Srijem |
| DG3 | Gr. Slovenije – Ogulin – Plitvice – Knin – Sinj – Vrgorac – Ploče |  |
| DG4 | Gr. Slovenije – Rijeka – Zadar – Split – Dubrovnik – gr. Crne Gore i dionice Jadranskog arhipelaga | EuroVelo 8 – Mediteranska ruta |
| DG5 | Gr. Slovenije – Pula | EuroVelo 9 – Jantarna ruta |
| DG6 | Gr. Slovenije – Mursko Središće – Varaždin – Krapina – Zagreb – Karlovac – Rijeka – Pula | Ruta Drava |
| DG7 | Gr. Mađarske – Virovitica – Pakrac – Jasenovac – Dvor – gr. BiH – (Novi Grad – Bihać) – gr. BiH – Plitvice – Gospić – Karlobag |  |
| DG8 | Pakrac – Gradiška – gr. BiH – (Banja Luka – Livno) – gr. BiH – Sinj – Split |  |
| DG9 | Gr. Mađarske – Osijek – Đakovo – Sl. Šamac – gr. BiH – (Doboj – Sarajevo – Mostar – Čapljina) – gr. BiH – Metković – Ploče | EuroVelo 6 – ruta Dunav Ruta Srijem Ruta mira |

Članak 8.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/13-02/46

Urbroj: 530-05-13-1

Zagreb, 10. lipnja 2013.

Ministar

dr. sc. Siniša Hajdaš Dončić, v. r.

91 17.07.2013 Pravilnik o funkcionalnim kategorijama za određivanje mreže biciklističkih ruta

Pravilnik, NN 91/2013-2057
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)